text: Respublikanın qazlaşdırılması dövrü SSRİ rəhbərliyi tərəfindən Cənubi Qafqaz magistralının çəkilməsindən sonra başlamışdı. Onların çəkilməsində əsas məqsəd Tbilisi və İrəvan şəhərlərinin təbii qazla təmin edilməsi idi. Ancaq, o zaman Nazirlər Soveti Azərbaycan SSR-in də şəhər və qəsəbələrinin qazlaşdırılmasında israrlı oldu. Bunun nəticəsində qaz təsərrüfatı çox böyük sürətlə inkişaf etməyə başladı və Sovet İttifaqında artıq mövcud olmuş strukturun örnəyi ilə ilk dəfə olaraq 1960-cı ildə Azərbaycan SSR Kommunal Təsərrüfatı Nazirliyində şəhər və qəsəbələrin qazlaşdırılması və istismarını həyata keçirən Baş Qaz İdarəsi yaradıldı və bu tarixə qədər pərakəndə fəaliyyət göstərən qaz idarələri və yeni yaradılmış bütün strukturlar onun tərkibinə qatıldı. Daha sonra bu vahid qurumun əsasında Nazirlər Sovetinin Qaz təsərrüfatı Baş idarəsi yaradıldı. Eyni zamanda, 1970-ci illərdə Azərbaycanda qazın nəqlini həyata keçirən və mərkəzi Bakıda yerləşən SSRİ Qaz sənayesinin “Azərqaznəql” İstehsalat Birliyi də təsis edildi. Elə o zaman Azərbaycan nümayəndələri ilk dəfə olaraq qaz nəqli ilə bağlı beynəlxalq müqavilələrin imzalanmasında iştirak etmişdilər. Bu iki qurumun əsasında gələcəkdə müstəqil Azərbaycanın qaz təsərrüfatı yaradıldı.